Les periodistes Lídia Heredia i Agnès Marquès, la fotoperiodista Sandra Balsells i l'expert Joseph Oliver Boyd-Barrett participaran en la taula rodona ACN Barcelona.-L'Agència Catalana de Notícies (ACN) organitza un debat sobre el present i el futur de les agències de notícies, en el marc dels actes del seu 20è aniversari, aquest dimecres a la tarda a la Facultat de Comunicació de la Universitat Pompeu Fabra (Roc Boronat, 138). En la taula rodona, moderada per la periodista Mònica Hernàndez, hi intervindran la fotoperiodista i professora de la Universitat Ramon Llull Sandra Balsells, l'expert en agències de notícies Joseph Oliver Boyd-Barrett, la directora i presentadora d''Els Matins' a TV3, Lídia Heredia, i la presentadora del 'No ho sé' de RAC1, Agnès Marquès. La inauguració anirà a càrrec del vicepresident del Govern, Pere Aragonès, mentre que la cloenda la faran la consellera de la Presidència, Meritxell Budó, i el president del Parlament, Roger Torrent.  L'acte, que començarà a les 16.30 h, és un dels que l'agència pública ha organitzat amb motiu de les seves dues dècades de trajectòria. A l'abril, l'ACN va celebrar debats polítics municipals amb vista a les eleccions municipals a les ciutats de Lleida, Tarragona, Girona i Badalona.   Un mes més tard, al juny, va tenir lloc un acte sobre la llibertat d'expressió i la censura en la cultura,  en què es va presentar una litografia commemorativa de l'efemèride, obra de l'il·lustrador Juanjo Sáez.

Summary: L'ACN posa a debat el present i el futur de les agències en un acte pel 20è aniversari a la UPF


El Govern ha reiterat la voluntat de Catalunya d'acollir refugiats en una carta a la Comissió Europea. El conseller d'Acció Exterior, Bernat Solé, i el conseller d'Afers Socials, Chakir El Homrani, han recalcat aquest dimecres en una missiva a l'eurocomissaria de l'Interior, Ylva Johansson, que el Govern "vol ser part activa" en la resposta a la situació de crisi humanitària que viuen els refugiats. La Generalitat va oferir-se per acollir un mínim de 120 persones refugiades del camp de Moria, a l'illa de Lesbos. Solé i Homrani han reclamat a la CE que inclogui operacions "permanents" de rescat al Mediterrani al Pacte Migratori i d'Asil que ha presentat aquest dimecres.

Summary: El Govern reitera la voluntat de Catalunya d'acollir refugiats en una carta a la Comissió Europea


El president espanyol, Pedro Sánchez, ha anunciat que dimecres vinent presentarà les "línies mestres" i àmbits prioritaris d'Espanya per rebre els diners dels fons de recuperació de la covid-19 de la Unió Europea. En un discurs al fòrum de la Toja, Sánchez ha dit que farà públics els seus plans per a la "modernització social, econòmica i ecològica", que s'hauran de negociar per començar a rebre els 140.000 milions d'euros que es calcula que hauria de rebre l'Estat. Així mateix, ha anunciat l'aprovació d'un reial decret per agilitzar i fer més eficaç la gestió dels fons europeus per a municipis i comunitats autònomes, eliminant "les principals barreres, colls d'ampolla legals, operatius i de l'administració". En aquest sentit, Sánchez ha anunciat la convocatòria d'una nova conferència de presidents, el 26 d'octubre, que comptarà amb la participació de la presidenta de la Comissió Europea, Ursula von der Leyen, per abordar el fons covid-19.  Segons Sánchez, el pla de recuperació i resiliència aprovat per la UE és "una fita en la construcció" del projecte europeu similar "al que va representar l'entrada de Portugal i Espanya" al club, la construcció del mercat únic o la creació de la moneda única.  "La capacitat que tindrem de poder transformar, modernitzar el nostre país, fer una recuperació molt més resistent en molts àmbits, serà extraordinària", ha dit Sánchez, que ha dit que caldrà abordar en els pressupostos del 2021 com distribuir aquests diners.  En aquest sentit, ha demanat "el màxim consens" i la "màxima unitat" amb el major nombre de suports parlamentaris possibles.  Segons ell, aquests comptes "estan cridats a determinar el rumb econòmic i social de tothom, de tot el país pels propers anys". "Són extraordinaris perquè la situació és extraordinària i, per tant, calen acords extraordinaris", ha dit, insistint que els pressupostos serviran per "canalitzar els ajuts procedents de la UE".

Summary: Sánchez presentarà dimecres les "línies mestres" del pla de recuperació que negociarà amb Brussel·les per als fons covid


El coordinador general d'EUiA, Joan Josep Nuet, ha carregat aquest dijous contra els mètodes que BComú Podem i ICV estan "imposant" en les negociacions per construir una confluència d'esquerres per a les properes eleccions generals. Un 87% de la militància que va participar en el referèndum intern d'aquest passat dimecres va rebutjar l'estat actual de les negociacions perquè són "penoses, inassumibles i vergonyoses", segons el líder de la formació. EUiA seguirà negociant fins que el proper divendres es tanqui el període per registrar les coalicions electorals –aquest mateix dijous participaran en una reunió multilateral-, però si finalment no se suma a la confluència es presentarà de la mà d'Izquierda Unida i començarà "escombrant i denunciant" els mètodes de BComú, Podem i ICV, que Nuet ha qualificat que són típics de la "vella política". Els dos esculls principals per a l'acord són, segons Nuet, la manca d'un mecanisme de validació democràtica per escollir les llistes i la visualització d'EUiA en la candidatura, que només ocuparia el número 9 per Barcelona i el 3 a la resta de circumscripcions, amb poques opcions de resultar escollida. Els negociadors d'EUiA han reclamat des del primer moment unes primàries per escollir els candidats, tot i que la manca de temps per fer-les en condicions els ha portat a modificar la proposta per exigir, "almenys", una validació de les llistes per part de la militància.  "No avalarem, i denunciarem si finalment s'imposa, que 18 persones estiguin fent una llista electoral que afecta a dotzenes de milers de militants, perquè és un engany a la gent que s'està deixant la pell per la nova política. Tantes il·lusions se'n poden anar per l'aigüera en 48 hores", ha lamentat. "Vull posar en valor la lliçó de democràcia que està donant EUiA", ha explicat Nuet en una compareixença davant dels mitjans de comunicació als passadissos del Parlament. El coordinador general de la formació ha valorat d'aquesta manera el referèndum intern que es va fer aquest passat dimecres per saber l'opinió de la militància respecte l'acord de confluència amb la resta de forces d'esquerra. Un 55,7% dels militants que hi van participar van optar per continuar negociant, tot i que el 87% rebutja les condicions actuals.  Segons Nuet, el fet que, a mes, un 43,3% prefereixi donar per concloses les negociacions és símptoma de "l'esgotament" de molts militants, que veuen com s'estan repetint "els mateixos errors" que en la formació de Catalunya Sí Que Es Pot. "És un toc d'atenció profund. A la direcció d'EUiA, per suposat, però us puc assegurar que també a Ada Colau, a la direcció de BComú, d'ICV, de Podem i de Podemos. La nostra gent té un límit i no s'ho empassa tot", ha assenyalat. Aquest dijous a la tarda, EUiA participarà en una reunió multilateral amb els altres integrants de la confluència. Segons Nuet, la voluntat continua sent la d'arribar a un acord, tot i que no descarten en absolut acabar presentant-se en coalició amb Izquierda Unida. De fet, el proper divendres a Madrid hi haurà una persona d'EUiA "amb poders" per registrar la coalició amb IU en cas que acabin desmarcant-se de la confluència catalana. Si és així, la candidatura a Catalunya es dirà 'Unitat Popular' i serà encapçalada per Joan Mena.

Summary: Nuet amenaça amb "escombrar i denunciar" els mètodes de BComú, Podem i ICV si EUiA no se suma a l'acord pel 20-D


La cap de llista del PPC per Girona per a les eleccions espanyoles, Concepció Veray, ha assegurat avui que el seu partit farà una campanya "en positiu" a favor de l'ocupació, les famílies i l'educació. Veray, que ha iniciat aquest divendres el seu recorregut per les comarques gironines en el primer dia de campanya visitant el Ripollès, on ha explicat el projecte de futur que presenten els populars de cara a les eleccions del 26-J i ha reiterat que volen recuperar l'escó que van perdre al desembre. "És molt important que el 26 de juny els gironins que creuen en la unitat i la convivència a Espanya, i en un projecte comú, sàpiguen que cal concentrar el vot", ha afirmat Veray, que s'ha compromès a "abordar" el desdoblament de l'R3 en aquesta propera legislatura. La creació d'ocupació és l'objectiu "molt clar" que tenen els populars, segons ha destacat Veray. La cap de llista del PPC per Girona ha assegurat que la creació d'ocupació no només beneficiarà el Ripollès sinó tot Espanya i s'ha marcat arribar el 2020 amb "20 milions de persones treballant i cotitzant a la Seguretat Social a Espanya" i això vol dir, ha puntualitzat, crear dos milions de llocs de treball en els propers quatre anys. "Tenim la credibilitat per fer-ho, perquè sabem com fer-ho. En els dos últims anys hem creat més d'un milió de llocs de treball", ha ressaltat. "La feina feta ens avala i això beneficiarà al conjunt dels espanyols, a les comarques gironines i al Ripollès", ha afirmat la candidata del PP per Girona.  Veray ha recordat que les últimes dades d'atur demostren que les comarques gironines se situen a taxes d'atur del nivell d'abans de la crisi i això és a causa, ha reivindicat, de les reformes fetes per Mariano Rajoy i pel Partit Popular els darrers quatre anys. "La creació d'ocupació és el pilar fonamental a tot el país", ha reblat la candidata, que ha destacat que "el primer que cal per donar oportunitats és oferir una feina". "Cal seguir amb aquestes polítiques econòmiques que ens han portat a ser avui el país que més creix a la Unió Europea", ha reiterat Veray. Per això, ha dit, cal seguir el 26 de juny amb un govern del PP "al capdavant d'Espanya".  Promet "abordar" el desdoblament de l'R3 la propera legislatura Un altre dels temes que ha tractat la candidata en la seva visita a Ripoll ha estat el desdoblament de la línia R3, com una reivindicació dels veïns de la comarca. Segons la cap de llista del PPC per Girona, assegura que els populars han redactat un informe per conèixer les necessitats reals d'aquesta línia i per quantificar-les econòmicament per poder abordar les accions més urgents en aquesta propera legislatura. "Nosaltres seguirem treballant per afrontar les mesures més urgents per  millorar aquesta línia per a tota la gent del Ripollès", ha conclòs Veray.

Summary: Veray diu que centrarà la campanya a favor de l'ocupació, les famílies i l'educació


Convergència ha donat a conèixer aquest dilluns part dels resultats obtinguts en les primeres 505 enquestes que els militants i simpatitzants de la formació estan responent en el marc del procés de refundació, a través de l'anomenat 'Torn Obert'. El 65% dels participants aposta per mantenir d'alguna manera la marca 'Convergència' en el nom del nou partit. En concret, el 27,5% vol mantenir intactes les sigles mentre que el 37,5% prefereix canviar-les però incloent el terme 'Convergència' i el 10% creu que ni tan sols ha d'aparèixer aquesta paraula. D'altra banda, el 71,5% creu que els investigats per casos de corrupció no ha de poder concórrer a les llistes electorals. Sobre l'adscripció ideològica que ha de tenir l'organització, el 54% reivindica un espai de "confluència", el 28% es decanta per socialdemòcrata i un 10%, liberal.

Summary: El 65% de la militància de CDC aposta per mantenir el nom o incloure la paraula 'Convergència' al nou partit


Activat el Pla d'Autoprotecció (PAU) del Port de Tarragona aquest divendres al migdia en nivell 1 com a conseqüència d’un incendi dins de la instal·lació portuària. Part del personal ha hagut de ser desallotjat. Les fortes ratxes de vent han provocat l’encesa d’unes piles de biomassa situades al moll per a la seva càrrega al vaixell. Els Bombers del Port de Tarragona i de la Generalitat remullen la zona, segons informa el port a través d'una piulada. S’ha activat el comitè d’emergències al Centre de Control i Vigilància de la policia portuària i simultàniament s’ha establert un Centre de Control Avançat al moll d‘Aragó amb Navarra. La crema d'estella de fusta, per generació espontània, ha causat una columna de fum visible des de distància.  A causa de l'efecte del fum, el personal d'algunes oficines i naus adjacents ha estat desallotjat preventivament. El foc afecta a l'estella de fusta dipositada als molls a l'aire lliure. La càrrega està sent remoguda amb maquinària i no se senyala la presència de materials perillosos en aquesta zona del port, segons fonts oficials. Els bombers segueixen remullant la zona. Ara mateix hi treballen vuit dotacions dels Bombers, segons han informat fonts del cos a l'ACN, per controlar i extingir el foc.

Summary: Les fortes ratxes de vent provoquen l’encesa d’unes piles de biomassa al Port de Tarragona


Els republicans asseguren que els contactes amb la CUP són "permanents" i demanen als cupaires "no vincular" els comptes amb la detenció de Venturós ACN Barcelona.-El portaveu d'ERC, Sergi Sabrià, s'ha mostrat convençut que el Govern i el Parlament tiraran endavant "uns bons pressupostos" i per això ha defensat treballar en "com garantir" que els comptes trobin a la cambra catalana els "suports suficients": "No ens ve d'una setmana més o menys si la proposta està més ajustada", ha assegurat Sabrià en roda de premsa aquest dilluns. En aquest sentit, ha assegurat que els contactes amb la CUP són "permanents" i s'ha confessat "optimista" perquè es treballa "fent bona feina". "Segur que totes les parts faran el possible perquè sigui així; [...] ni el país ni cap part implicada pot assumir que hi hagi pressupostos", ha advertit. En aquest sentit, ha fet una crida als cupaires  a "no vincular" la negociació per als comptes amb la detenció de l'alcaldessa de Berga per part dels Mossos –la diputada Eulàlia Reguant va apuntar aquest divendres que la detenció de Montse Venturós generava "certes dificultats en les relacions" amb JxSí i el Govern.  Sabrià ha garantit que en la negociació pressupostària s'hi esmenen "totes les hores". "No puc dir si anirà a Govern la vinent o l'altra, però som optimistes, s'està treballant  bé, fent bona feina". En qualsevol cas, i més enllà del debat sobre el calendari, el portaveu dels republicans ha recordat a "totes les parts implicades" que ningú pot assumir que els comptes no tirin endavant.   En roda de premsa aquest dilluns, i en ser preguntat sobre si la detenció per part dels Mossos de l'alcaldessa de Berga, Montse Venturós,  pot afectar les relacions entre la CUP i el Govern, Sabrià ha demanat "no vincular un tema amb l'altre". "Tenim molt clar que el que va passar a Berga és un escàndol democràtic,  però no podem confondre l'adversari. Qui està judicilitzant la política és l'Estat", ha advertit Sabrià els cupaires.  El portaveu republicà ha defensat que els Mossos "han de fer la seva feina, treballen com una policia judicial". "Ens toca fer la feina als polítics i donar-los cobertura, no podem demanar als Mossos que facin política", ha sentenciat Sabrià en una crida a enllestir la llei de transitorietat jurídica al Parlament.

Summary: ERC prioritza garantir els "suports suficients" als pressupostos enlloc de fixar-ne el calendari


Exigeixen reduir la temporalitat a les administracions, un permís de paternitat de 16 setmanes i estendre la jornada de 35 hores, entre d'altres ACN Madrid.-CCOO ha reclamat el compliment de les seves demandes recollides en el II Acord de la millora de l'ocupació pública tot i el rebuig als Pressupostos Generals de l'Estat, aquest dimecres al migdia, i que passen per un increment dels fons addicionals del 0,5% per reduir o eliminar la bretxa salarial de gènere; la creació de nous llocs de treball i reduir la temporalitat del 24% al 8% en totes les administracions i sector públic de l'Estat, desvincular els objectius de dèficit per recuperar i estendre la jornada de 35 hores on encara no estigui implantada, la recuperació del 100% de totes les retribucions en cas de baixa per malaltia des del primer dia i un permís de paternitat de 4 mesos, entre d'altres. Pel que fa altres mesures com l'augment del SMI, de les pensions i del sou dels funcionaris ja van quedar aprovats independentment dels comptes públics. En un comunicat, el sindicat ha criticat que "tres milions d'empleats públics puguin ser instrumentalitzats com a arma llancívola en el tacticisme polític prioritzant a uns col·lectius sobre altres, quan s'ha de garantir la recuperació dels drets arrabassats a tots els treballadors del sector públic". CCOO ha traslladat les seves propostes en forma d'esmenes als continguts dels PGE, tot i que finalment no es tramitaran, a tots els grups parlamentaris. De moment, s'han reunit amb els grups parlamentaris del PP i d'Units Podem.

Summary: CCOO reclama el compliment de les seves demandes per al sector públic tot i el rebuig als pressupostos


L'ANC ha assegurat que només es tornarà a mobilitzar davant del Parlament de Catalunya quan tingui "un compromís ferm que la investidura tirarà endavant". A través d'un comunicat, l'entitat ha matisat que tornarà a manifestar-se al carrer si veu que "l'estat o els seus tribunals paralitzen la investidura". "Ja no és l'hora de 'Cap pas enrere', cal fer passos endavant", ha reblat. D'aquesta manera, l'ANC ha respost a l'ajornament del ple d'investidura de Carles Puigdemont decidit pel president de la cambra, Roger Torrent, i que dimecres va desfermar la pugna entre JxCat i ERC. Davant d'això, l'entitat ha exigit "la unitat de la majoria independentista perquè es dugui a terme el ple d'investidura tal com estava previst després dels contactes amb els grups parlamentaris, i un pla d'acció unitari". L'ANC ha considerat que "venim d'una etapa unitària de mobilitzacions de defensa i suport a les institucions, fruit de la lluita que estaven duent a terme en pro de la República". I ha subratllat que ara també "és imprescindible mantenir aquesta unitat d'acció". "Entenem que hi puguin haver certes incògnites referents a la República, però no entendrem mai que s'aturi la implementació del resultat d'unes eleccions", ha subratllat l'ANC a través d'un comunicat. Segons el seu parer, "l'Estat espanyol estaria incomplint la llei si no permetés aquesta implementació". L'entitat ha criticat que ara com ara "un tribunal s'erigeix en intèrpret del reglament d'un Parlament, i a més, gosa vetar un candidat a la Presidència de Catalunya, més enllà, o obviant, el resultat de les urnes del 21 de desembre"."Sabíem que tenien urticària a les urnes, però no crèiem que tinguessin la poca vergonya de saltar-se un mandat democràtic", ha reblat. "Per responsabilitat, no podem fer altra cosa que exigir unitat", ha conclòs.

Summary: L'ANC no es tornarà a manifestar davant del Parlament fins que tingui el compromís que tirarà endavant la investidura


Els càrrecs d'Aigües de Girona, Salt i Sarrià de Ter (Agissa) investigats pel jutjat sostenen la seva innocència i asseguren que és "inversemblant" pensar que s'hagin pogut cometre irregularitats o il·legalitats en el si de la societat mixta. En un comunicat que signen conjuntament, els investigats asseguren que la denúncia de la CUP no té fonament i es mostren especialment crítics amb l'informe de l'Agència Tributària que deriva del cas 3%. Aquest document, encarregat pel jutjat del Vendrell, vincula Agissa amb altres empreses que apareixen al sumari i recull que Girona SA –la part privada de la la societat mixta- i Prodaisa s'enriquien a costa d'Agissa. Al comunicat, els investigats rebutgen de ple aquest informe i asseguren que es basa en "dades clarament errònies i tergiversades", amb l'únic objectiu "de suscitar polèmiques en l'àmbit polític". El comunicat fet públic aquest dimecres porta la signatura de cinc dels sis investigats. Tots ells ostenten o havien tingut càrrecs dins el consell de Girona SA (la part privada de la societat que gestiona les aigües de Girona, Salt i Sarrià de Ter). En concret, els dos exregidors socialistes Manel Serra i Tomàs Sobrequés, l'exconseller delegat Narcís Piferrer, l'actual directiu Xavier Ballell, l'empresari Joan de Llobet i el secretari Lluís Sibils. D'entrada, l'escrit recorda que d'ençà que Agissa va passar a gestionar el servei l'any 1992, hi ha hagut "més d'una desena d'alcaldes de les tres ciutats" que han presidit la societat mixta. El comunicat també fa referència a què la concessió, després d'una pròrroga del contracte, està vigent fins al 2020. A partir d'aquí, els investigats se centren en dos dels eixos sobre els quals es basa el cas: la denúncia de la CUP i l'informe de l'Agència Tributària que dimana del cas 3%. Sobre la denúncia, presentada arran de l'informe que l'Ajuntament de Girona va encarregar a la consultoria privada Efial l'any 2012, els càrrecs de Girona SA investigats recorden que "la fiscalia va desestimar-ne la majoria dels arguments". Tot i això, recull l'escrit, sí que va demanar al jutjat que "s'aclarissin determinats aspectes", sobretot relacionats "amb el procediment comptable". Ara bé, els directius ja subratllen que durant aquestes actuacions "no es van aportar elements probatoris que demostressin irregularitats, i molt menys il·legalitats". Vinculada amb el cas 3% Allà on els investigats llancen la crítica més àcida, però, és damunt l'informe de l'Agència Tributària. Qui va encarregar el document va ser el jutjat del Vendrell que investiga el cas 3%, relacionat amb el suposat finançament irregular a l'antiga Convergència (CDC). Precisament, una de les potes del cas fa referència a la consultora Efial. I és aquí on hi ha el nexe amb Agissa, perquè el jutjat va demanar a l'Agència Tributària que investigués els contractes que la consultora va subscriure amb administracions gironines (entre aquestes, el de l'informe de la societat mixta de les aigües). El document de l'Agència Tributària vincula Agissa amb altres empreses que apareixen al sumari (AMR Publicitat i Concerts Studio). Però a més, també analitza els comptes de la societat mixta, i conclou que Girona SA –la part privada- i l'empresa Prodaisa s'enriquien a costa de la pública. Entre d'altres, carregant a Agissa despeses personals com lots de Nadal, pernils o estades de luxe en hotels de quatre estrelles. "Errònies i tergiversades" Els càrrecs investigats sostenen que aquest informe es va fer d'esquenes a Girona SA i en rebutgen de ple les conclusions. "El document, sobre la qual expressem la nostra total i absoluta disconformitat, utilitza certes dades clarament errònies i tergiversades", recull el comunicat conjunt. I hi afegeix: "Considerem que està dirigit a provocar titulars periodístics i a suscitar polèmiques en l'àmbit polític". Precisament, és arran d'aquest informe que el Jutjat d'Instrucció Número 2 de Girona ha ampliat el número d'investigats que hi havia fins ara en el cas. A més de Piferrer i Ballell, també ha citat a declarar Serra, Sobrequés, Sibils, De Llobet i un directiu de l'empresa Prodaisa (Àngel Dutràs). "Els fets i la feina ens avalen" A l'escrit, els investigats asseguren que és "inversemblant" pensar que s'hagin pogut cometre "irregularitats o il·legalitats" en el si d'Agissa. Una societat que, recorden, està "sotmesa anualment a auditories externes i fiscalitzada per la Hisenda pública durant 25 anys". Els càrrecs d'Agissa mantenen la seva innocència i ja avancen que aquestes properes setmanes aportaran informes al jutjat que avalaran la seva gestió. A més, també volen posar de relleu que totes les despeses que posa en entredit l'Agència Tributària "es refereixen únicament" a la part privada, la companyia Girona SA, "i mai a la societat mixta".  Unes despeses, precisen d'altra banda, que s'emmarquen en el camp del patrocini cultural o les relacions institucionals entre d'altres. "Una pràctica habitual a la majoria de les empreses del nostre país", recull el comunicat, que "sempre s'ha dut a terme amb total compliment de la legislació". Els càrrecs investigats lamenten que s'hagi "posat en qüestió" la seva "honorabilitat i honestedat". "Els fets i la feina avalen la nostra gestió", recorden a l'escrit que han fet públic conjuntament. Els investigats asseguren que la situació creada arran de la investigació els ha "sorprès", tant pel què pot suposar "de desprestigi de les nostres ciutats i els seus representants" com també "a nivell personal".  El comunicat conclou reiterant la innocència dels sis investigats que el signen: "Estem tranquils i confiats. No hi ha res mal fet. Defensem i seguirem defensant la gestió del servei municipal d'aigua a Girona, Salt i Sarrià de Ter".

Summary: Els càrrecs d'Agissa investigats pel jutjat sostenen la seva innocència i critiquen l'informe que deriva del cas 3%


Dos dels passatgers del tren que ha descarrilat al túnel de Toses aquest dimarts a la nit han hagut de ser atesos per crisi d’ansietat, segons ha informat Protecció Civil. Tots dos han estat atesos al lloc de l'incident, han estat considerats ferits lleus i no ha calgut traslladar-los a cap centre sanitari. La resta de viatgers han resultat il·lesos. Finalment eren 38 persones les que hi viatjaven comptant-hi el conductor, i no 36 com s’havia dit en un primer moment. Els fets han tingut lloc poc després de les nou de la nit quan, possiblement per un despreniment de roques -segons la hipòtesi que barallen els serveis d’emergència-, el comboi de la línia R3 que es dirigia a Puigcerdà ha descarrilat uns dos quilòmetres més amunt de l’estació de Toses, en sentit Puigcerdà, segons informa Renfe. La companyia ferroviària ha enviat un altre tren fins al punt del descarrilament per recollir els passatgers i retornar-los a Toses, des d’on han pogut seguir el viatge per carretera. Els afectats han pogut romandre dins del comboi accidentat fins a l'arribada de l’altre tren, on hi havia efectius dels Bombers i del Sistema d’Emergències Mèdiques (SEM) que els han ajudat en les tasques d’evacuació fins a l'estació de Toses. Allà els esperaven sis taxis, activats per Renfe i Adif, per portar-los fins a la seva destinació.  Els Bombers han desplaçat onze dotacions entre les quals hi havia efectius del Grup d'Actuacions Especials (Grae), que han inspeccionat la zona. També s’ha activat la Creu Roja per portar mantes i aigua als passatgers afectats. A banda, Adif, l’empresa que gestiona la infraestructura ferroviària, ha activat el seu Pla d’Autoprotecció PAU en nivell 1. Cap a la una de la matinada, Protecció Civil ha desactivat la fase d’alerta del Pla de protecció civil de Catalunya (PROCICAT) per emergències en el transport de viatgers per ferrocarril, un cop la incidència s’ha donat per tancada. A hores d'ara tots els passatgers ja han pogut marxar de l'estació cap als seus domicilis i la circulació de trens resta tallada a l'espera del personal d'infraestructures d'Adif.

Summary: Dos dels passatgers del tren que ha descarrilat al túnel de Toses han hagut de ser atesos per crisi d’ansietat


Un grup d'emprenedors catalans ha llençat al mercat el primer neobanc de Barcelona, el bnc10. Es tracta d'un projecte impulsat per Manel Vallet, president executiu; David Montanyà i William McCahey i liderat per Albert Llorens (CEO). bnc10 és una alternativa digital a la banca convencional i funciona a través d'una aplicació mòbil que permet als clients gestionar les despeses i moviments diaris "de manera ràpida, fàcil i intuïtiva". En l'oferta inicial hi ha un compte bancari personal gratuït i una targeta prepagament però la idea és ampliar aquesta oferta amb les necessitats dels usuaris.  Llorens ha explicat que l'objectiu de l'start-up és "créixer de la mà de consumidors i anar construint un producte a la seva mida que els ajudi a treure el màxim profit dels seus diners".  L'aplicació també ofereix la possibilitat de demanar, pagar i dividir comptes amb amics, tres retirades d'efectiu al mes gratuïtes a qualsevol caixer del món, canvis de divises sense comissions i anàlisi de despeses i notificacions de moviments.  L''start-up', que va ser fundada al juliol del 2018, s'ha associat amb Prepaid Financial Services (PFS) per a la gestió i control dels comptes i serveis online per als clients.

Summary: Emprenedors catalans llencen al mercat un banc digital gestionat exclusivament a través d'una aplicació


El Museu Europeu d'Art Modern (MEAM) de Barcelona ha presentat aquest dimarts una exposició dedicada al pintor madrileny Pedro del Toro. La mostra, que es podrà veure fins a l'1 de desembre, ofereix al públic un recorregut antològic per un conjunt de 150 obres de l'artista, entre les quals hi ha paisatges urbans de ciutats com Barcelona, Madrid o París, nus femenins, retrats i diverses escultures. Es tracta d'una exposició "molt ambiciosa", en paraules del director del MEAM, José Manuel Infiesta, que remarca la "categoria extraordinària" de les obres de l'artista madrileny, a qui ha comparat amb el pintor Antonio López. Del Toro ha admès aquest paral·lelisme i ha afegit com a referents Velázquez, Rubens i Canaletto. En l'acte de presentació de l'exposició, Pedro del Toro ha explicat el procés creatiu que segueix davant del llenç i ha assegurat que, malgrat el seu aparent realisme, les pintures que crea aspiren a allunyar-se d'una aparença fotogràfica i del gran angular per aproximar-se a la realitat d'una manera més natural.   L'artista ha precisat que la mostra del MEAM inclou pintures no acabades, com 'Atardecer en proceso', per tal que el públic pugui apreciar la "massa de formes de colors" que configura el punt de partida dels seus quadres, que comparteixen un gust especial per la pintura figurativa. Del Toro ha apuntat que totes les seves obres prescindeixen de "detalls minuciosos" i es limiten a grups de pinzellades que busquen transmetre "sensacions" al voltant de la llum, el volum i la presència en l'espai. A més, l'artista dedica especial atenció a la tactilitat i el relleu de les formes, que aconsegueix sense fer un dibuix previ sobre el llenç. El pintor ha assegurat que crea les obres amb una certa "rapidesa", tot i que ha puntualitzat que certs paisatges urbans són una "prova de paciència" i els ha hagut de dedicar mesos. "No només és important la rapidesa, sinó ser just amb allò que representes", ha refermat del Toro, tot posant en valor la pintura "tècnica" basada en anys d'experiència i aprenentatge. L'artista Pedro del Toro (Madrid, 1970) va començar a estudiar pintura al Taller de les Artes als 15 anys, i quan en va fer 30 va iniciar estudis superiors a la facultat de Belles Arts de la Universitat Complutense de Madrid. El MEAM va adquirir la pintura 'Gran Via' el 2006, quan del Toro la va presentar al primer concurs internacional de 'Figuratives'. Un certamen que l'artista ha guanyat aquest 2019 amb 'El Nudo', obra inclosa a la mostra que presenta ara el museu.

Summary: El pintor Pedro del Toro exhibeix a Barcelona el seu conjunt de paisatges urbans, nus femenins i retrats


El conseller d'Interior, Miquel Buch, ha explicat que entre els Mossos d'Esquadra i la Policia Local s'han identificat 9.023 persones i 9.508 vehicles, s'han aixecat dos actes de denúncia i tancat un local i s'han fet quinze detencions i 2.559 denúncies a "irresponsables i incívics" que "ajuden a propagar aquesta malaltia", en referència al coronavirus. El conseller ha advertit que els diversos cossos policials seguiran actuant des de la "col·laboració" i "fermament" contra aquestes persones. També ha insistit que espera "una proposta o solució" del govern espanyol per les 10.000 persones de la Conca d'Òdena que cada dia sortien i entraven per anar a treballar i que en motiu del confinament no ho poden fer. El conseller ha explicat que a la reunió del Pla de Protecció Civil de Catalunya s'analitza la situació dels territoris per prendre decisions. En aquest sentit ha apuntat que les decisions que s'han pres fins ara "s'estan valorant positivament i estan ajudant a combatre la pandèmia". Pel que fa al telèfon 112 hi ha hagut una "reducció important" de les trucades pel covid-19, que actualment arriben al 33%". Buch ha tornat a demanar que les trucades al 112 siguin exclusivament per emergències i que pel coronavirus s'utilitzi el telèfon 061 o l'aplicació pel mòbil.

Summary: Buch diu que s'han fet 2559 denúncies i 15 detencions "d'irresponsables i incívics" que "ajuden a propagar la malaltia"


Entre aquest dimarts i dimecres entraran en funcionament les unitats hospitalàries de salut mental (Subaguts, Alta Dependència Psiquiàtrica i Programa UAPE) al nou Hospital Sant Joan de Déu de Lleida, fins ara ubicades al Centre Assistencial Sant Joan de Déu d'Almacelles (Segrià). El 3 d'abril passat ja va iniciar-se l'activitat a l'Hospital, ubicat a la zona de Copa d'Or de la capital del Segrià, amb el trasllat del Centre de Salut Mental Infantil i Juvenil (CSMIJ) i de l'Hospital de Dia de Salut Mental Infantojuvenil (HDSMIJ). Restarà pendent al nou centre el desplegament de més dotacions (increment de llits de salut mental d'adults i de places d'hospitalització de dia infantojuvenil) i la posada en funcionament del nou servei especialitzat de salut mental per a persones amb discapacitatintel·lectual (SEMS-DI), que estan previstos pròximament, un cop acordat el seu finançament amb el CatSalut. L'Orde Hospitalari de Sant Joan de Déu aborda l'assistència a la salut mental infantojuvenil i d'adults des d'una perspectiva integradora tant des del punt de vista sanitari com de serveis socials i amb la visió de continuïtat dels processos assistencials, sempre en un marc de col·laboració amb els serveis sanitaris i amb els agents socials de les terres de Lleida.   El nou Hospital Sant Joan de Déu de Lleida, ubicat al número 28 de l'avinguda de la Canadiense, és un edifici de tipologia aïllada que consta de planta soterrani, planta baixa i tres plantes. A la planta baixa hi ha els serveis ambulatoris del CSMIJ i l'Hospital de Dia de Salut Mental Infantojuvenil; el SESM-DI, i una àrea docent. A la planta primera s'ubicaran dues unitats d'hospitalització; a la planta segona hi haurà dues unitats d'alta dependència psiquiàtrica i una altra àrea central de rehabilitació, i a la planta tercera hi haurà dues unitats que inicialment romandran tancades.   La superfície construïda total és de 12.019,50 metres quadrats, la del solar és de 8.103,00 metres quadrats, la superfície ocupada per l'edificació és de 3.707,60 metres quadrats i la superfície d'espais lliures vinculats a l'edifici és de 4.395,40 metres quadrats.   Cartera de serveis   L'àrea infantojuvenil consta d'un Centre de Salut Mental Infantil i Juvenil (CSMIJ),  que ofereix atenció ambulatòria a la Regió Sanitària de Lleida i un Hospital de Dia (HDSMIJ) de 30 places per a tota la demarcació, tot i que inicialment serà de 15 places i progressivament s'arribarà a les 30.   Pel que fa a l'hospitalització d'adults, l'assistència hospitalària és de mitja o llarga estada i comprèn una capacitat màxima de 130 llits que s'aniran obrint de manera progressiva. Inicialment, es traslladen els 70 llits de les unitats de Salut Mental del Centre Assistencial d'Almacelles. La resta de llits ho faran progressivament: la unitat de Subaguts de 20 places, la unitat d'alta dependència psiquiàtrica (ADP) de 40 places, i la unitat d'atenció psiquiàtrica especialitzada (UAPE) de 10 places; totes elles dedicades a la rehabilitació psicosocial intensiva de les persones amb Trastorn Mental Greu.   Finalment, les noves instal·lacions disposaran del Servei Especialitzat en Atenció a la Salut Mental de persones amb Discapacitat Intel·lectual (SESM-DI). Aquest equip de professionals prestarà assistència ambulatòria a persones amb discapacitat intel·lectual que pateixen trastorn mental, o de conducta, greu, independentment de la seva edat.

Summary: Entren en funcionament les unitats hospitalàries de salut mental del nou Hospital Sant Joan de Déu de Lleida


Els Bombers han localitzat aquesta matinada el cos sense vida d'un excursionista a la zona del Gra de Fajol, a Setcases (Ripollès). L'home, de 43 anys, va sortir sol aquest divendres al matí per anar a aquesta muntanya propera a Vallter. A les nou del vespre, en veure que no tornava, la família va donar l'avís a Bombers. Finalment a les tres d'aquesta matinada els GRAE han localitzat el cos de l'excursionista, veí de Ripollet (Vallès Occidental). Els Mossos d’Esquadra han obert una investigació per tal d’esbrinar les causes, malgrat que, segons les primeres valoracions, tot apunta que ha estat mort accidental i que s'hauria precipitat. En la recerca han estat treballant efectius del Grup d’Actuacions Especials (GRAE) dels Bombers de la Generalitat amb 4 dotacions, cinc patrulles dels Mossos d’Esquadra, així com també es van activar Bombers Francesos per si l’home havia anat a la banda francesa. Aquest matí s'ha fet l'operatiu per rescatar el cadàver de la zona amb efectius de la Unitat d’Intervenció en Muntanya i els tràmits judicials per realitzar l’aixecament del cos.

Summary: Troben un excursionista mort al Gra de Fajol, a Setcases


Els socialistes estan buscant formes per reduir el cost de la seva campanya. Sense haver tancat encara de tot el pressupost i després de comprovar que els partits no han arribat a cap acord a Madrid per aplicar solucions conjuntes, el PSC ha fet els primers números i calcula que podrà reduir més d'un 30% la seva despesa, respecte del 1,7 milions que es va gastar per al 20-D. Per fer-ho, la secretària d’Organització, Assumpta Escarp, ha explicat que reduiran el nombre i el volum dels grans actes i els mítings, i que renunciaran a penjar banderoles i contractar grans tanques a tota Catalunya. A més, els socialistes estan buscant formules “creatives” que els permetin fer els enviaments de cartes i paperetes de vot –el conegut com ‘mailing’- de forma més econòmica i austera.  Escarp assegura que la reducció de despesa en campanya forma part dels “valors” que el PSC ve aplicant ja en les darreres campanyes electorals. Però el caràcter “excepcional” del 26-J fa que els socialistes s’hi estiguin esforçant més per acabar reduint més d’un 30% els diners que van invertir en les passades eleccions al Congrés i al Senat.  Seguint algunes de les recomanacions i idees que el PSOE va portar a la reunió dels partits que va acabar fracassant, el PSC ha decidit renunciar a penjar banderoles dels fanals a cap ciutat de Catalunya. A més, tampoc contractarà cap publicitat pagada a tanques de carretera, marquesines d’autobús o estacions de metro. L’únic que sí farà en aquest sentit és pegar cartells als espais gratuïts que cedeixen els ajuntaments a tots els municipis, i que són més reduïts i barats.  Pel que fa al mailing, el PSC està buscant alternatives “creatives i imaginatives” que facin aquesta despesa –que sempre acaba carregant-se a les arques de l’Estat- més barata i sostenible, com fórmules on la carta per demanar el vot sigui el propi sobre dins del qual aniran les paperetes de votació.  El tipus d’actes que es farà aquesta campanya també farà baixar el seu cost global. Així, els socialistes reduiran el nombre de grans mítings, limitant-los a un per cadascuna de les quatre capitals de demarcació. “Farem actes de proximitat, sortirem molt al carrer i tindrem actes de format proper”, assegura Escarp.  De tots aquests actes es preveu que dos o tres siguin protagonitzats per Pedro Sánchez, el cap de llista del PSOE per Madrid, però encara no estan tancades les dates. L’acte d’inici de campanya també serà un dels pocs que tindrà un format destacat, i per al tancament s’està buscant un acte “més festiu” i menys convencional, donat que coincideix amb Sant Joan.

Summary: El PSC redueix els mítings i renuncia a penjar banderoles per reduir els costos de la campanya del 26-J


El president de l'Eurocambra, David Sassoli, ha assegurat no estar "sorprès" pel retard de la presentació del pla de reconstrucció de l'economia que ha de presentar la Comissió Europea, que inicialment s'esperava per al sis de maig i s'ha ajornat fins al 27 d'aquest mes. En una roda de premsa després que l'Eurocambra hagi aprovat una resolució que demana un fons de dos bilions d'euros basat "principalment en ajudes", Sassoli ha dit que una proposta com la que ha de fer l'executiu europeu "requereix temps". "És probable que si el fons no estigués vinculat al pressupost ja s'hagués presentat", ha dit el president de l'Eurocambra, que ha subratllat que aquesta relació entre el fons i els comptes no es va acordar fins l'abril. Per Sassoli, "el problema no és que sigui una setmana abans o després". "Ens hem de moure ràpid, però el més important és fer-ho correctamnet", ha apuntat. Demana que l'Eurocambra tingui un "paper important"  Després que l'Eurocambra hagi donat suport a la resolució que demana un pla "ambiciós" per rellançar l'economia europea, el seu president ha reivindicat que el Parlament tingui un "paper important" en la negociació.  "Hem enviat un missatge molt clar sobre l'ambició de la fase de reconstrucció. Hem d'assegurar que estem a l'altura de les necessitats de ciutadans i empreses", ha subratllat el president de l'Eurocambra, que ha defensat, tal com apunta la resolució de la cambra, la necessitat de nous recursos propis per finançar la recuperació.  "La qüestió dels recursos propis ha de resultar en un increment. Hem d'augmentar el nivell de recursos. Necessitem incrementar el volum si volem incrementar el pressupost i que hi hagi garanties per al fons de recuperació", ha remarcat.

Summary: Sassoli diu no estar "sorprès" pel retard del pla de reconstrucció de la Comissió: "Cal temps per fer-ho correctament"


L'Aeroport de Reus recupera aquest febrer l'operativa de vols xàrter amb destinació vacacional a les Illes Balears. Es tracta de les connexions amb Maó, que es reprenen dues setmanes abans que el 2018, i a Eivissa. D'aquesta manera, l'Aeroport amplia l'oferta de destinacions, al mateix temps que posa les instal·lacions a la disposició de viatges d'interès social. L'any passat es van fer 22 vols amb destinació a Menorca durant els prop de tres mesos en què es va desenvolupar l'operativa duta a terme per la companyia Air Nostrum.  Amb aquesta mateixa companyia van viatjar els passatgers dels vols que va organitzar la Imserso a Eivissa i que van sumar un total de 14 operacions entre octubre i novembre.  Aquest 2019, Eivissa s'afegeix a Maó com a destinació de l'Aeroport de Reus durant els primers mesos de l'any i comença a operar la primera setmana de febrer. Amb aquests vols setmanals, l'Aeroport amplia el nombre d'enllaços abans de l'inici de la temporada estival.

Summary: L'Aeroport de Reus reprèn les connexions de vols xàrter amb Maó i Eivissa


La nova depuradora de Sant Quirze de Besora (Osona), inaugurada aquest dissabte pel conseller de Territori i Sostenibilitat, Josep Rull, garantirà el sanejament de les aigües residuals de més 2.000 habitants. Aquesta infraestructura ha tingut un cost de dos milions d'euros aportats íntegrament per la Diputació de Barcelona. La conselleria de Territori i Sostenibilitat ha informat que aquesta és la depuradora 504 de Catalunya i ha detallat que amb la seva posada en funcionament es cobrirà "el sanejament del 97% de la població catalana". A l'acte d'inauguració també hi ha assistit la presidenta de la Diputació de Barcelona, Mercè Conesa; l'alcaldessa de Sant Quirze de Besora (Osona), Rosa Vestit, i el president del Consell Comarcal d'Osona, Joan Roca. "Volem ser un país digne, de progrés i el medi ambient n'és un factor clau perquè ho sigui", ha emfasitzat el conseller. Segons Rull, actuacions com aquesta "demostren el compromís de les institucions d'aquest país amb el desenvolupament sostenible". L'Agència Catalana de l'Aigua (ACA) assumirà els costos d'explotació (quantificats en 117.000 euros anuals) d'aquesta instal·lació, que permetrà tornar al riu Ter l'aigua sanejada i que té una capacitat per tractar un cabal de 600 m3/dia. La nova depuradora està dissenyada per a tractar les aigües residuals d'una població de 2.150 habitants. L'Ajuntament de Sant Quirze i el Consell Comarcal d'Osona, que és l'administració responsable de la depuradora, han aportat assessorament tècnic al projecte. En aquest sentit, Rull ha remarcat "la conjunció perfecta que s'ha donat" entre les quatre administracions, que ha fet possible que "les coses funcionin millor". El sistema de sanejament de Sant Quirze de Besora es basa en una depuradora biològica de fang actiu amb rizocompostatge. Un cop l'aigua és recollida de la xarxa de clavegueram, aquesta és transportada mitjançant els col·lectors en alta a la planta per al seu tractament. La comarca d'Osona disposa de 30 depuradores en servei: Alpens Bingrau, Can Branques, les Cases Noves, Centelles, Folgueroles, Fussimanya, Manlleu, Masia Perafita, Muntanyà, Olost, Prats de Lluçanès, Sant Boi de Lluçanès, Santa Eulàlia de Riuprimer, Santa Maria de Besora, Santa Maria de Corcó – l'Esquirol, Sentfores-La Guixa, Serrabonica, Seva, Taradell, Tavertet, Tona, Valls de Ges-Torelló, Vic, Vidrà, Viladrau, Vilalleons, i un pretractament (Montesquiu), les quals garanteixen el sanejament del 95% de la comarca. "L'ACA és una autèntica estructura d'Estat i d'aquesta manera s'ha arribat al 97%" de la població catalana que gaudeix d'aquest tipus d'infraestructures de sanejament, ha comentat el conseller, que ha afegit que arribar al 100% de la població "suposa una inversió de 1.200 milions d'euros". "Hem sanejat econòmicament l'ACA i ara tindrem recursos per fer més inversions", ha volgut subratllar Rull durant la inauguració de la nova depuradora.

Summary: La nova depuradora de Sant Quirze de Besora garantirà el sanejament a més de 2.000 habitants


El govern espanyol ha assegurat aquest dimarts que no s'han detectat canvis "anòmals" en el preu dels aliments arran de la crisi del coronavirus. Així ho ha explicat el secretari general d'Agricultura i Alimentació, Fernando Miranda, que aquest dimarts ha presidit una reunió sobre l'Observatori de la Cadena Alimentària, una eina que analitza l'evolució de l'import de diferents productes a l'Estat. Segons Miranda, no s'han observat moviments fora del comú entre les setmanes prèvies a l'estat d'alarma i les actuals, tot i que ha alertat que el ministeri d'Agricultura mantindrà "la vigilància". Per altra banda, el govern central ha animat als supermercats a apostar pels productes espanyols, situant-los en llocs destacats dins el lineal. Aquesta petició l'ha traslladat el ministre d'Agricultura, Pesca i Alimentació, Luis Planas, a les principals associacions de la distribució alimentària (Asedas, Anged i ACES). En concret, Planas ha demanat a les patronals que "posin en valor" els productes espanyols i que apostin pels productes de temporada i proximitat, així com pels aliments que més han patit un descens en les vendes a causa del tancament de bars i restaurants. Les recomanacions del ministeri d'Agricultura coincideixen amb la publicació de les últimes dades sobre el consum d'aliments a les llars de l'Estat, unes xifres que mostren un increment destacat del consum durant la setzena setmana de l'any (del 13 al 19 d'abril) respecte al mateix període de l'any passat. Segons Agricultura, la compra de productes alimentaris s'ha disparat un 50,6% respecte a l'exercici anterior. Aquest fort augment es dóna perquè la setmana 16 de l'any passat va coincidir amb la Setmana Santa, un període en què els ciutadans tendeixen més a consumir en bars i restaurants. Durant aquesta setmana, les compres s'han incrementat a totes les categories de productes. Les variacions més destacades s'han produït en el consum de fruites i hortalisses fresques (+66,1%) i transformades (+70,5%). Pel que fa als llegums, la compra d'aquest tipus d'aliments ha experimentat un creixement del 77,2% respecte a la setmana 16 de l'any passat. Pel que fa a la carn, els increments més destacats s'han produït en la carn de porc (+59,5%) i la d'ovella (+40,2%). El consum de peix també ha crescut durant els últims dies (+57,1%), mentre que productes com l'arròs, la pasta o el pa també segueixen creixent. En comparació amb les dades de la setmana passada, però, les compres als supermercats s'han incrementat un 1,6%, fet que demostra una estabilització de les compres, segons Agricultura.

Summary: El govern espanyol no ha detectat canvis "anòmals" en el preu dels aliments pel coronavirus


ERC contempla la possibilitat que el secretari general del PSOE, Pedro Sánchez, intenti ser investit al Congrés abans del dia 5 de gener si ambdues formacions tanquen un acord els propers dies. Després de la sentència del Tribunal de Justícia de la Unió Europea (TJUE) sobre la immunitat com a eurodiputat de l'exvicepresident del Govern Oriol Junqueras, el partit segueix a l'espera de saber quin serà el posicionament de l'Advocacia de l'Estat en l'afer, condició que els republicans van establir per continuar negociant amb el PSOE. No obstant això, hi ha fonts que apunten que les reunions es podrien reprendre el proper divendres, 27 de desembre, si aquest òrgan pren una decisió en la línia de complir la sentència de la cort de Luxemburg i els socialistes accedeixen a una taula de diàleg i a la "fi de la repressió".

Summary: ERC no descarta la investidura de Sánchez abans del 5 de gener si hi ha acord amb el PSOE


Els representants dels vigilants de l'aeroport del Prat han assenyalat aquest diumenge que els treballadors els estan comunicant que s'estarien cometent "irregularitats" en els controls de seguretat. Segons ha explicat en una atenció als mitjans de comunicació l'assessor del comitè de vaga, Juan Carlos Giménez, aquest dilluns acudiran a Inspecció de Guàrdia perquè requereixi a l'empresa Trablisa informació sobre les suposades "anomalies". Una vegada l'hagin recollit, denunciaran les presumptes irregularitats als jutjats del Prat de Llobregat perquè les investigui. "Els treballadors estan rebent pressions de la Guàrdia Civil i passen les maletes més ràpid del normal", ha apuntat Giménez, sense voler-ne donar gaires més detalls en espera de formalitzar una eventual denúncia. Una treballadora ha estat atesa a urgències per un atac d'ansietat després d'una discussió amb un guàrdia civil.

Summary: El representants dels vigilants del Prat denunciaran suposades irregularitats als controls de seguretat


La banda de rock nord-americana Toto actuarà el 10 de juliol a l'Auditori del Fòrum de Barcelona en el marc de la gira mundial per celebrar els seus '40 Trips Around The Sun' i previ a l'edició de tot el seu material discogràfic a principis d'any amb 'All in'. El concert s'inclou en la programació del GuitarBcn. Les entrades es començaran a vendre el dijous 15 de novembre.


La defensa de Jordi Sànchez, Jordi Turull i Josep Rull no recorreran per ara la classificació en segon grau aprovada pel Departament de Justícia. El seu advocat, Jordi Pina, va assegurar al desembre que, si es confirmava aquesta classificació, presentarien un recurs perquè considerava que els seus clients havien d'obtenir el tercer grau. L'equip del Servei de Classificació de la Secretaria de Mesures Penals, Reinserció i Atenció a la Víctima va ratificar la setmana passada el segon grau per als presos independentistes. Fonts de la defensa dels tres presos, però, han indicat a l'ACN que no tenen previst presentar el recurs anunciat a curt termini. Altres presos, com Oriol Junqueras, Raül Romeva, Dolors Bassa i Carme Forcadell, també classificats en segon grau, estan intentant activar la via de l'article 100.2 del règim penitenciari. Es tracta d'un article que forma part del programa de tractament individualitzat que té qualsevol pres en segon grau i que preveu que un reu pugui sortir de la presó a treballar. Per això, aquests presos estan preparant la documentació perquè el centre la valori i pugui fer una proposta, segons fonts de la seva defensa. La classificació en segon grau inicialment proposada per la junta de tractament de la presó de Lledoners, que posteriorment va ratificar per Justícia, va ser molt criticada per Jordi Turull. L'exconseller va afirmar a finals de desembre que seria "incomprensible i dolorós" que la Generalitat no els classifiqués en tercer grau, especialment després del pronunciament del Tribunal de Justícia de la Unió  Europea (TJUE) sobre la immunitat d'Oriol Junqueras.

Summary: Turull, Rull i Sànchez no recorreran per ara la classificació en segon grau


Un jove de 26 anys veí de Tolva (Hosca) ha estat trobat mort aquest matí a la cara sud del pic Montsec després d'haver caigut per un precipici de 400 metres. Sobre la una de la matinada la Guàrdia Civil ha rebut una trucada en la qual un home els informa que el seu fill havia sortit a fer una ruta per la zona de Montrebei, en terme municipal de Viacamp i Llitera, i no havia tornat. En un primer moment s'han adreçat a l'indret el Greim de Benasque, una patrulla de Seguretat Ciutadana de Graus i el Seprona. A primera hora del matí un helicòpter s'ha incorporat al dispositiu de recerca. El cos ha estat trobat cap a dos quarts de dotze del migdia. En concret l'ha trobat el Greim de Benasque a la paret d'Aragó, a la cara sud del pic Montsec. Un cop ho ha autoritzat el jutge, el cos s'ha evacuat al dipòsit de cadàvers d'Hosca.

Summary: Mor un jove de 26 anys després de caure per un precipici de 400 metres al Montsec


El Grup de Defensa del Ter (GDT) ha denunciat la tala d'una vintena de salzes blancs que s'està fent al bosc de ribera del riu Ter de Manlleu i demanen que s'aturi. En un comunicat, defensen el "gran valor ecològic" de l'espai, "que la Directiva-marc Europea obliga a protegir", ja que diu que els arbres són indispensables pel manteniment de l'ecosistema. La tala que denuncia el GDT afecta una vintena de salzes blancs que hi havia des de l'Embarcador del Ter fins al pont de Can Molas. El GDT ho considera una "greu agressió" a l'estat ecològic del Ter. Els ecologistes han posat el cas en coneixement dels agents rurals i han demanat a l'Ajuntament de Manlleu l'informe que autoritza l'actuació.  El GDT denuncia que l'única informació pública que hi ha data del 9 de novembre, on s'explica que en les properes setmanes l'Agència Catalana de l'Aigua, mitjançant l'empresa Forestal Catalana SA, farà la retirada d'arbres caiguts durant les pluges del 15 d'octubre.  Els ecologistes exigeixen que es depurin responsabilitats i s'assumeixin els efectes d'una actuació "inversemblant" i "se'n doni coneixement públic".

Summary: El GDT denuncia la tala "indiscriminada" d'una vintena de salzes blancs a la llera del Ter a Manlleu


El president de Foment de Treball, Josep Sánchez Llibre, ha criticat aquest dimecres l'acomiadament objectiu per baixes laborals. "Des d'un punt de vista de l'humanisme, no comparteixo l'acomiadament d'una persona que no té salut", ha assegurat en l'esmorzar informatiu organitzat per Fòrum Europa. D'aquesta manera, Sánchez Llibre ha donat resposta a la reivindicació realitzada per Javier Pacheco, secretari general de Comissions Obreres, en el mateix acte. "Faig una crida en contra d'una mesura que permet acomiadar la gent per estar en una situació de malaltia", ha assegurat. El president de Foment ha afirmat que "té l'ànima dividida" i que, en aquest cas, "potser estigui més d'acord amb els sindicats que amb el que pugui pensar la patronal". En qualsevol cas, Sánchez-Llibre ha assegurat que es tracta d'una opinió personal, independentment d'allò que pugui opinar la patronal en conjunt. Al mateix temps, Sánchez Llibre ha reclamat una "solució" per explicar l'increment de l'absentisme a les empreses.   Aquest migdia els sindicats s'han manifestat contra aquest tipus d'acomiadaments, avalats recentment pel Tribunal Constitucional. En l'esmorzar informatiu de Fòrum Europa, Javier Pacheco ha demanat als empresaris que "no utilitzin" aquesta mesura, que ha qualificat com "immoral". Pacheco també s'ha dirigit als partits amb representació al Congrés dels Diputats i els ha reclamat derogar aquesta mesura de l'Estatut dels Treballadors. "Posar els interessos econòmics per sobre del dret a la salut de les persones no és una garantia de defensa dels drets humans i de qualitat democràtica", ha assegurat. A l'acte hi han assistit també la consellera d'Empresa i Coneixement, Àngels Chacón; el conseller de Territori i Sostenibilitat, Damià Clavet; el secretari general d'UGT de Catalunya, Camil Ros; el regidor pel PP de l'Ajuntament de Barcelona, Josep Bou, i l'exalcalde Jordi Hereu.

Summary: Sánchez-Llibre: "No comparteixo l'acomiadament d'una persona que no té salut"


El líder de JxCat i expresident de la Generalitat, Carles Puigdemont, ha assegurat que JxCat és l'"única garantia" perquè el país tingui un govern "netament independentista". En una entrevista a 'El Món', Puigdemont ha apuntat que si no en formen part "seria un altre tipus de govern". L'expresident català ha reivindicat el paper de JxCat i ha explicat que està construint un espai polític de "molta complexitat" contra moltes "adversitats" i amb "escassetat" de recursos. Sobre la celebració d'eleccions, ha dit que "en principi" s'haurien de fer el desembre de 2021, "que és quan s'acaba la legislatura". De la taula de diàleg, ha dit que és "de molta irresponsabilitat no ser conscients de qui tenim davant". Després que les entitats independentistes hagin demanat abandonar els "retrets", Puigdemont ha manifestat que amb els seus llibres no vol "burxar" sinó "donar llum a episodis importants col·lectivament sobre els quals hi ha hagut una narrativa interessada".  "L’estalvi dels retrets havia d’haver començat molt abans. No s’havia d’haver obert la porta a desacreditar d’una manera fins i tot humana el rol de l’exili. I jo no tinc a l’abast la freqüència d’invitacions mediàtiques que tenen altres, jo no ocupo el TN. La meva única possibilitat d’explicar-me és fer un llibre", ha defensat l'expresdient a l'entrevista a El Món. "He tingut molta paciència. Crec que ningú podrà dir que hagi entrat en totes les provocacions que hi ha hagut en aquests tres anys. He anat callant. I si no ens expliquem bé no podem construir el futur", ha conclòs. D'altra banda, Puigdemont ha dit que manté una bona relació amb la secretària general d'ERC, Marta Rovira. També ha lamentat que s'hagi trencat el contacte que havia arrencat amb el president d'ERC quan aquest va perdre el tercer grau penitenciari.

Summary: Puigdemont assegura que JxCat és "l'única garantia" perquè el país tingui un govern "netament independentista"


Renta Corporación ha tancat el tercer trimestre de l'any amb un benefici de 8,1 milions d'euros, segons ha informat a través d'un comunicat. A més, la immobiliària ha augmentat els ingressos un 12% en els primers nou mesos de l'any, fins arribar a la xifra de 54,8 MEUR. Tot plegat ha permès que compti amb més recursos per a nous projectes, despeses estructurals associades i l'ampliació i diversificació de les fonts de finançament. Segons el seu conseller delegat, David Vila, la companyia podrà "tancar l'exercici amb uns beneficis propers als 20 MEUR i arribar a la xifra de negoci marcada pel pla estratègic un any abans del previst".  Renta Corporación ha tancat projectes com les operacions de Provença, Pelai-Tallers, Mare de Déu de Montserrat, Badajoz o Roselló, a Barcelona, i també en té en marxa a Madrid.  La cartera de negoci arriba als 119,3 MEUR, un increment del 49% respecte al tancament de l'any passat. A més, els actius gestionats per a la venda, conjuntament amb fons immobiliaris, tenen un import estimat d'inversió de 35 MEUR.  Pel que fa a l'activitat patrimonial, Vivenio, la 'socimi' de Renta Corporación, ha comprat aquests nou primers mesos de l'any set immobles residencials i té compromisos de compra per a tres actius més a Madrid i Barcelona, per un import total de 337 MEUR.  D'altra banda, les accions de Renta Corporación van arribar a finals del mes de setembre als 3,59 euros, un 13 més que al tancament de 2018.

Summary: Renta Corporación tanca el tercer trimestre amb un benefici de 8,1 MEUR


Centenars de persones s'han concentrat aquest divendres a diversos indrets de Catalunya per reclamar als governants accions concretes per aturar l'emergència climàtica. A Barcelona, l'acció convocada per Fridays for Future -que reprèn les manifestacions d'aquest estil que ja es feien abans de la pandèmia- ha consistit en una seguda al centre de Barcelona protagonitzada eminentment per joves, seguint l'estela del moviment originat per l'activista sueca Greta Thunberg. També hi ha hagut concentracions a Tarragona o a Igualada, que s'han sumat a les que s'han comptabilitzat a diversos indrets del món des de Tòquio a Escòcia passant per Austràlia, Islàndia, Jamaica, Nairobi, el Brasil, Londres o Angola, entre d'altres. Unes 300 persones han participat a la seguda convocada per Fridays for Future Barcelona al Passeig de Gràcia per denunciar l'emergència climàtica i ecosocial que també ha evidenciat la pandèmia del coronavirus. Naia Fernández, una de les portaveus del col·lectiu, ha reclamat "criteris de justícia climàtica" per sortir de la crisi de la covid-19. "Si no ho fem així, agreujarem altres crisis", ha advertit en declaracions als mitjans de comunicació.  En aquesta acció, el col·lectiu ecologista ha volgut posar l'accent en el treball per demanar que es tinguin també en compte "els costos socials i mediambientals" a l'hora d'avaluar l'activitat econòmica, ha assenyalat una altra de les portaveus, Jana Galindo.  Fridays for Future ha subratllat que la crisi de la covid-19 ha mostrat de forma descarnada una economia molt dependent del turisme i en canvi on les cures estan invisibilitzades i per això reclama un mode més just i sostenible. "No hi ha planeta B" o "Canviem el sistema, no el clima" són alguns dels missatges que han portat en cartells els participants a la convocatòria. Prop d'una cinquantena de persones s'han concentrat aquest vespre a la plaça de la Font de Tarragona per reclamar accions per aturar l'emergència climàtica. Els manifestants s'han assegut davant de l'Ajuntament amb cartells reivindicatius i mantenint les distàncies de seguretat. També han clamat consignes com 'No hi ha planeta B', 'Ni un grau més, ni una espècie menys', i 'Canviem el sistema no el clima'. Tot i que la crida més repetida ha estat 'Visca la lluita ecologista'. La protesta ha durat uns trenta minuts i s'ha llegit un manifest de denúncia. "Queden set anys per arribar al punt de no retorn, quan les conseqüències del canvi climàtic seran irreversibles. A causa de la pandèmia no es poden fer manifestacions, però creiem que és un bon moment per tornar a reivindicar el futur de tots", ha manifestat la Cristina Pérez, membre de 'Fridays for futures'. Comparteix parer l'Aleix Bausà, també membre d'aquest col·lectiu, que ha afirmat que la crisi sanitària ha de ser un punt d'inflexió. "Demanem que estiri cap a un sistema que respecti el medi ambient i les persones i no cap a un sistema ecofeixista", on s'esgotin els recursos, com l'aigua o l'oxigen, ha detallat el jove. Al final de l'acció, els organitzadors han fet una crida a la ciutadania perquè participin en la concentració que se celebrarà aquest dissabte a la Rambla Nova per demanar una mobilitat sostenible a la ciutat. Més de 3.000 accions arreu del món En l'àmbit global, s'han comptabilitzat més de 3.000 accions, tant als carrers com de manera telemàtica per la pandèmia. Malgrat que hi ha hagut manifestacions a tots els continents, la majoria de protestes han estat al continent europeu i americà.  Amb accions des d'Austràlia fins a Islàndia, Jamaica o Angola, Fridays for Future ha reprès així les mobilitzacions a les diferents ciutats del món. En el continent europeu, Alemanya encapçala les protestes amb gairebé 500 accions, mentre a Itàlia se n'han fet 107, a França 62 i 16 a Bèlgica.  La manifestació d'Estocolm ha estat encapçalada per l'activista Greta Thunberg, mentre a Sud-Àfrica els manifestants han demanat al govern que declari l'emergència climàtica i a Bangladesh els joves han alertat de les conseqüències de l'emergència climàtica en el nivell del mar per al país.

Summary: Centenars de persones a Catalunya reclamen accions per aturar l'emergència climàtica


L'artista Oriol Vilapuig acaba de situar al bellmig de la col·lecció d'art romànic del MNAC un "imaginari" de l'època que no hi era present: el de dels baixos relleus esculpits a les piques baptismals i d'oli disseminades per les esglésies de les Valls d'Àneu. Des de la contemporaneïtat, l'artista rescata d'alguna manera totes aquestes representacions i simbologia que convivia amb altars i pantocràtors, però que connecten amb una "veu diferent", més propera a la natura i el paganisme. 'Son' (com el poble on va fer la primera descoberta) interpel·la així les icòniques pintures romàniques i genera una nova mirada a la pròpia col·lecció, de la ma del MNAC, interessat a fer-se més "sexi sense ser banal".  Assidu de les Valls d'Àneu, Oriol Vilapuig (Sabadell, 1964) construeix un relat artístic al voltant dels baixos relleus que es troben en desenes de piques baptismals (o d'oli) a les esglésies de la zona. L'artista dona visibilitat a aquestes expressions d'art a través de la tècnica del 'frootage', que permet que les imatges apareguin per contacte.  Complementàriament, Vilapuig obre l'estudi sobre aquest imaginari que troba en les piques dels segles XI al XIII amb altres camps i experiències, totes vinculades al mateix territori. Formes de la natura, esquerdes, terres de còdols, marques ancestrals o petjades d'animals. "L'imaginari de la pintura romànica obeeix a un programa iconogràfic i ideològic molt determinat, que el de les piques, que el defuig i connecta amb una veu diferent", subratlla l'artista. Per Vilapuig és una via d'obrir els imaginaris del Romànic a partir d'una altra veu, "potser més silenciada", i que amb aquest exercici "s'amplifica". El projecte té tres dimensions. D'una banda, totes les formes inventariades per l'artista són presentades a les sales del Romànic del MNAC amb un espai construït especialment per aqueta mostra, un habitacle de cinquanta metres quadrats amb vuitanta 'empremtes'. Això s'acompanya d'un muntatge audiovisual d'imatges procedents d'arxius i publicacions d'àmbits diversos, a les mateixes sales, i finalment d'un llibre que com un "atles visual" reforça les altres dues expressions artístiques.  Per  Vilapuig, la mera "acció" de "tocar" aquestes piles és una part important d'aquest projecte. En descobrir la primera imatge d'un d'aquests baixos relleus d'una pila, l'artista  no només va descobrir "un drac immens", ocult durant centenars d'anys. La "sorpresa" va venir del fet mateix de tocar la pedra, de donar-li una altra visibilitat, separant-la de la seva matriu. "Una operació d'una banda d'apropament i de l'altra de distanciament de la pedra".  "El museu és el que dona context i dimensiona aquesta operació, amplifica el gest en el context del Romànic", comenta sobre la relació entre el seu projecte i la col·lecció del museu. 'Son. Empremtes i figuracions de les Valls d'Àneu' forma part dels projectes que porta a terme el MNAC per establir ponts entre la societat, el present i les obres que conserva el museu, convidant artistes contemporanis a treballar amb la col·lecció.  "El projecte d'Oriol Vilapuig concentra perfectament el moment en que es troba el museu, i allò que el museu pot i vol fer", comentava aquets dimecres el seu director Pepe Serra. Fent projectes "que no obliguen l'artista imposant-li un discurs", com aquest, és una de les vies que l'equipament està explorant els darrers anys amb la idea de fer "més sexi el museu sense ser banal".  Per Serra aquesta és l'aposta de més "risc" que el MNAC fa en aquesta línia, després d'haver convidat anteriorment a artistes com Perejaume a dialogar amb la col·lecció de Barroc, o acollir projectes de David Bestué o Pere Llobera. "Feliçment, molts artistes s'apropen a nosaltres sense que els ho demanem, com ha passat amb l'Oriol", deia apuntant a l'origen d'aquesta col·laboració.

Summary: L'humil art de les piques baptismals i d'oli de les Valls d'Àneu interpel·la les pintures del Romànic al MNAC


Els arqueòlegs han trobat un nou esquelet de bòvid de fa 3,1 milions d'anys, el setzè descobert fins ara, al jaciment del Camp dels Ninots de Caldes de Malavella (Selva). L'exemplar conserva tots els ossos (més de 200) i s'ha trobat a uns 2 metres i mig de profunditat. La troballa evidencia la riquesa d'aquest jaciment del pliocè i el situa en importància al mateix nivell d'altres de la prehistòria (com els de Messel i Eikfield a Alemanya). Els arqueòlegs responsables de l'excavació, Gerard Campeny i Bruno Gómez, expliquen que la descoberta dels bòvids ha permès aprofundir en l'estudi de la vida d'aquesta espècie i descobrir que, al contrari del què es pensava fins ara, les banyes no eren un tret distintiu dels mascles, perquè les femelles també en tenien. A més dels animals, els estrats geològics del Camp dels Ninots també permeten estudiar com va ser el pas del clima tropical al mediterrani.

Summary: Els arqueòlegs troben un nou esquelet de bòvid de fa 3 milions d'anys al jaciment del Camp dels Ninots


Els Bombers de Barcelona han fet sortir els usuaris pel túnel ACN Barcelona.-Els Bombers de Barcelona han evacuat aquest dissabte al vespre un comboi ple de passatgers de la línia L3 del Metro afectat per una caiguda de tensió a l'estació Plaça del Centre. Els usuaris, molts dels quals venien de veure el partit del Barça contra el Vila-real, han hagut de sortir caminant a peu pel túnel. Protecció Civil ha activat la prealerta del pla Ferrocat com a mesura preventiva. Els fets han passat poc abans de dos quarts de deu de la nit.

Summary: Desallotgen un metro ple de passatgers de l'L3 per falta de tensió a l'estació Plaça del Centre de Barcelona


El Tribunal Suprem ha citat pel proper 25 d'abril les defenses d'Artur Mas, Joana Ortega i Irene Rigau per presentar oralment els seus respectius recursos de cassació contra la sentència del Tribunal Superior de Justícia de Catalunya (TSJC) pel cas del procés participatiu del 9-N. Els condemnats no estan citats i seran els seus advocats els que plantejaran oralment els arguments dels seus recursos que ja van presentar per escrit fa prop d'un any. A partir d'aquell dia, els magistrats deliberaran sobre els recursos presentats i dictaran sentència. La fiscalia va decidir no presentar cap recurs, però es va oposar als recursos de les defenses. Mas, Ortega i Rigau van ser condemnats a 24, 21 i 18 mesos d'inhabilitació per desobediència.

Summary: El Suprem cita les defenses de Mas, Ortega i Rigau el 25 d'abril pels recursos del 9-N


La presidenta del Parlament de Catalunya, Carme Forcadell, ha dit aquest dimarts que la reunió formal sol·licitada a Felip VI per comunicar-li la investidura de Carles Puigdemont hauria estat "una excel·lent oportunitat" per refermar que la majoria parlamentària sobiranista tirarà endavant el procés i "farà les coses bé". "S'han de mantenir obertes les vies de diàleg, era una bona oportunitat per fer un intercanvi d'opinions amb el cap de l'estat", ha afegit en declaracions a Rac1. La Casa Reial espanyola es va negar aquest dilluns a rebre Forcadell al Palau de la Sarsuela. La presidenta de la cambra catalana creu que no s'acabarà aplicant l'article 155 de la Constitució -malgrat que algunes veus del PP així ho apunten- perquè la voluntat popular prevaldrà, ha indicat.

Summary: Forcadell diu que la reunió amb el rei era "una excel·lent oportunitat" per explicar-li que el procés tira endavant


La Fundacio Kreas, amb la seu principal a Olot, fa una valoració molt positiva del certificat de professionalitat d'operari en indústria càrnia que ve oferint des de començament del 2015 per l'alt percentatge d'inserció laboral dels alumnes. El 71% dels estudiants que van superar la formació, que és dual i dura un any, han acabat amb un contracte indefinit a l'empresa on van fer les pràctiques i un 23% ha trobat feina a una altra empresa del sector. Només el 6% dels estudiants formats estan buscant feina o han canviat de ram. Un total de 120 alumnes de diferents punts de Catalunya, com ara Garrotxa, Lleida o comarques centrals, s'han format en els 11 cursos que han ofert amb aquest certificat de professionalitat fins a l'actualitat. "Són joves amb un perfil baix d'estudis però que tenen moltes ganes de treballar i amb una inserció laboral immediata", afirma la directora d'aquesta fundació privada sense ànim de lucre, Mònica Furtet, tot subratllant que és una formació molt específica segons les necessitats del sector. Els alumnes que aspiren a aconseguir el certificat de professionalitat d'operari en indústria càrnia reben classes teòriques i fan pràctiques a una empresa del sector durant un període d'un any. Entre les temàtiques que estudien, destaca la higiene o la seguretat alimentària. L'estudiant rep una formació molt especialitzada segons les necessitats del sector i alhora cobra un salari per la feina que fa. D'aquesta manera, aconsegueix una acreditació com a professional competent per fer la feina d'operari d'acord amb les exigències del mercat. Per la seva banda, l'empresa no ha de pagar la seguretat social perquè està 100% bonificat i té un període d'un any per comprovar si reuneix els requisits que busca i si és un bon treballador.  Olot és una de les ciutats on la Fundació Kreas ofereix aquesta formació dual. Aquesta setmana ha començat a les instal·lacions de Can Monsà la quarta edició amb un total de 15 estudiants inscrits –els grups són d'un màxim de 20 persones-. La mitjana d'edat d'enguany és de 19 anys. La majoria,15, són estudiants que no havien rebut formació d'aquest ram i que cursaran el certificat de nivell 1 d'operacions auxiliars en indústria alimentària, així com mòduls concrets del certificat de nivell 2 de carnisseria i elaboració de productes carnis. Els altres 5 alumnes són de la promoció anterior que rebran, també, un mòdul de certificat de nivell 3 de control analític.  Segons la directora de la fundació, Mònica Furtet, són alumnes amb un "perfil baix, alguns no han superat l'ESO o han deixat els estudis però que tenen moltes ganes de treballar". El que s'ofereix amb aquest contracte és "una formació molt específica on no faran assignatures comunes com ara llengua per un lloc de treball concret", afegeix. A diferència d'altres anys, aquest cop han decidit repartit la teoria durant tot el curs  i no concentrar-la només al començament com s'havia fet fins ara. L'avaluació final es fa tant des del professorat com de l'empresa. En el cas d'aquest curs a Olot, l'empresa que els ha contractat és Noel, la primera de la comarca pel que fa al volum de facturació i nombre de treballadors, amb la que vénen col·laborant des dels inicis.  La regidora d'Ensenyament d'Olot, Núria Fité, ha recordat també que aquests certificats són una bona oportunitat per "recuperar" aquells joves que havien deixat els estudis perquè s'animin a seguir formant-se.  El 94% han trobat feina al sector El certificat de professionalitat en indústria càrnia és gairebé garantia de trobar feina al sector un cop finalitzada la formació dual. Així ho diuen les xifres que ha donat a conèixer la Fundació Krea. El 71% dels alumnes formats han aconseguit un contracte indefinit a l'empresa on van fer les pràctiques i un 23% ha trobat feina dins el sector. Només un 6% està buscant feina o ha canviat de ram. A nivell de Catalunya, un total de 120 alumnes han obtingut el certificat a través de la Fundació Kreas des del 2015.  En el cas de Noel, més del 50% dels alumnes que van formar-se en les tres primeres promocions del certificat han acabat a l'empresa i la resta ha trobat fàcilment feina a altres firmes del mateix sector.   La directora de la fundació ha destacat que aquests certificats tenen com a objectiu final aconseguir "professionalitazar els treballadors" i per tant tot el sector en surt beneficiat. Un sector, que segons Furtet, cada cop exigeix un perfil més tècnic. "Als alumnes els diem que intentin no ser substituïbles per màquines i buscar un valor afegit al que fan; feines molt rutinàries que abans no requerien formació ara s'estan mecanitzant i per tant l'empresa vol qualitat, talent i necessita que estiguin preparats".  A Catalunya, la indústria alimentària representa el segon sector industrial, després del químic, en termes de volum de negoci i un dels sectors capdavanters en generació d'ocupació. En el cas concret de la Garrotxa, l'alimentari és el sector més important de l'activitat industrial, concentra el 15% del total en aquest àmbit, i amb el major nombre de treballadors assalariats de la indústria, 3.309, segons dades del darrer Observatori del Cercle EURAM on es recollien les xifres del 2015.

Summary: El 94% dels estudiants que fan formació dual de la indústria càrnia amb la Fundació Kreas troben feina al sector


El Bisbe de Girona, Francesc Pardo, ha recordat els presos i exiliats del procés quan ha esmentat els col·lectius pels quals "els cristians sofreixen per Catalunya". També ha expressat la seva preocupació davant el fet que les diferents concepcions polítiques es converteixin en "col·lectius irreconciliables" amb una "dinàmica de confrontació constant" que "dificultin la convivència". Ho ha dit durant l'homilia de Sant Narcís durant la qual també ha demanat a la comunitat treballar "entre tots" per construir un "país més lliure i més just" tot apel·lant al "coratge" i a "no tenir por". El Bisbe de Girona, Francesc Pardo, ha expressat de nou la seva preocupació per la situació que viu Catalunya durant l'homilia de Sant Narcís d'aquest dilluns. Durant el seu discurs, el bisbe ha recordat els "qui estan privats de llibertat o lluny del país a causa de l'anomenat procés" quan ha esmentat els col·lectius pels quals els cristians "sofreixen per Catalunya". També ha esmentat altres grups com ara els que legislen, governen i administren juntament amb d'altres com ara les persones immigrants.  A nivell polític, ha expressat la preocupació davant el fet que les diferents concepcions polítiques es converteixin en "col·lectius irreconciliables" amb una "dinàmica de confrontació constant" que "dificultin la convivència". D'altra banda, també ha dit que "cada cristià és ben lliure per actuar segons la seva consciència però sempre cercant el bé comú; tanmateix, com a Església, ens cal promoure sempre els drets de cada persona, fomentar la convivència entre totes les persones, estar al costat dels qui sofreixen situacions injustes (...) i pregar perquè entre tots construïm un país més lliure, més just i més fraternal segons el voler de Déu". Finalment, ha apel·lat al "coratge" de la comunitat i a "no tenir por", dues frases que ha repetit en diferents ocasions durant l'homilia.  Entre les personalitats que han assistit a la cerimònia hi havia el delegat del Govern a Girona, Pere Vila; l'alcaldessa, Marta Madrenas; el vicepresident de la Diputació de Girona, Fermí Santamaria, entre d'altres.

Summary: El Bisbe de Girona recorda els presos i exiliats i es mostra preocupat per la "confrontació constant" en la política


Fins a 111 persones sensesostre han passat pel pavelló de Palau II de la ciutat de Girona, que durant el confinament s'ha convertit en un centre d'atenció per sensellar. De tota manera, hi ha 12 persones que l'Ajuntament ha fet fora per haver incomplert la normativa. L'equipament tenia una capacitat màxima de 80 persones que s'hauria pogut ampliar fins al centenar de llits, tot i que no ha estat necessari. En el moment amb més usuaris hi havia 83 persones, tal com ha detallat la regidora de Drets Socials, Núria Pi. El consistori ha tancat aquest dimecres l'espai de forma definitiva i ha quantificat el cost en 205.000 euros. Aquest dimecres ha tancat el pavelló de Palau II a la ciutat de Girona que durant dos mesos ha atès a persones sensellar. El 27 de març l'Ajuntament va habilitar l'equipament esportiu per atendre-hi més d'una cinquantena de persones que vivien al carrer durant el confinament. El 27 de maig, el pavelló va deixar de rebre gent per dormir tot i que ha seguit obert com a centre d'activitats fins aquest dimecres. Al llarg dels dos mesos de funcionament, per Palau II hi han passat 111 persones, tot i que en un mateix moment només hi han arribat a coincidir 83 persones. La regidora de Drets Socials de Girona, Núria Pi, ha afirmat que l'equipament va obrir "amb 80 llits ampliables a 100", però que no ha necessitat arribar al volum màxim de capacitat per la falta d'usuaris. De tots ells, 12 sensesostre van ser expulsats del centre perquè no van complir amb la "normativa de mínims" que hi havia. Es tracta d'un conjunt de requisits per garantir la convivència dins de l'espai i a l'entorn. A més, durant els dos mesos també hi ha hagut 17 persones que "s'han absentat voluntàriament" i per això l'Ajuntament no sap a on van anar. Per altra banda, també hi ha 38 persones que "han trobat un lloc on viure", 22 usuaris que han marxat de Girona per feina o per retornar al seu destí d'origen, 4 més que viuen al cotxe i 18 que s'han derivat al centre d'acollida de la Sopa. Ara, 6 d'elles seguiran dormint a les instal·lacions de la Sopa mentre que als 12 restants se'ls farà un seguiment al servei de dutxes i menjador social. Al llarg de tota l'estada, els professionals sanitaris del CAP de Montilivi han fet un seguiment a diari de tots els usuaris. A més, cada dia es prenia la temperatura als sensellar que dormien al pavelló. Durant els dos mesos de funcionament s'han detectat "un cas de coronavirus lleu", tal com ha confirmat Núria Pi. Aquesta persona va ser traslladada a l'hotel Ibis, que durant la pandèmia va acollir pacients amb una afectació menor de la malaltia.  Des del 27 de maig, el pavelló de Palau II ha seguit obert com a punt de dutxes i també d'activitats i tallers, a banda de distribuir àpats calents. Segons la regidora s'han fet cursos de català, entre d'altres activitats amb un bona rebuda per part dels usuaris. Totes aquestes accions s'han fet sempre respectant les mesures de seguretat sanitària i desinfectant de forma periòdica les instal·lacions. 205.000 euros durant els dos mesos de funcionament La regidora de Drets Socials de Girona ha detallat que entre el 27 de març –data en què el pavelló es va posar en funcionament– fins al 27 de maig aquest equipament ha tingut un cost de 205.000 euros. De tota manera, Pi ha detallat que ara caldrà sumar-hi el cost d'aquests 14 dies en què ha tingut la funció de centre de dia i menjador social. La regidora ha detallat que durant aquest temps, hi han treballat 20 persones dels serveis socials i dos educadors socials. Per altra banda, també hi han treballat un 30% de la seva jornada un total de 16 persones d'entitats que col·laboren amb la gestió dels sensesostre. Núria Pi ha calculat que el cost que ha suposat pel consistori d'aquests treballadors ha estat d'uns 20.000 euros. Suport d'altres administracions La regidora de Drets Socials de Girona, Núria Pi, ha demanat ajuda a altres administracions locals i supramunicipals per abordar conjuntament l'assistència dels sensellar. Pi ha detallat que durant la pandèmia han donat "servei a persones que venien d'arreu de la demarcació gironina i fins i tot de més enllà". "Hem assumit més del que ens pertocava", ha afirmat la regidora. Per això ha demanat "la implicació" d'altres ajuntaments i administracions.

Summary: Girona ha atès 111 persones sensesostre al pavelló de Palau II i n'ha expulsat 12 per incomplir la normativa


La presidenta de la Comunitat de Madrid assegura que "no està en rebel·lia": "No som com els independentistes" ACN Madrid.-La presidenta de la Comunitat de Madrid, Isabel Díaz Ayuso, ha afirmat aquest dijous durant la sessió de control a l'Assemblea que la Comunitat de Madrid "no està en rebel·lia" i per tant "complirà totes les ordres de manera estricta", en referència a l'ordre de confinament selectiu de Madrid i 9 ciutats més de la Comunitat que ha publicat el Ministeri de Sanitat. "Aquesta Comunitat no està en rebel·lia perquè no som com els seus socis independentistes, però anirem als tribunals com vam fer amb el canvi de fase per defensar els interessos legítims dels madrilenys i les mesures siguin equitatives i justes i per no tornar a les cues de la fam".

Summary: Ayuso diu que "complirà" l'ordre de Sanitat però la recorrerà als tribunals


La Bisbal d'Empordà s'ha omplert d'editorials independents en la 3a edició de l'Indilletres. Es tracta de la primera fira de llibres que se celebra després del confinament i compta amb una trentena d'actes que la pluja ha obligat a desplaçar al pavelló municipal. Des de les onze que s'ha donat el tret de sortida amb la intervenció del periodista i escriptor Jair Domínguez, han estat desenes de persones les que han passat a visitar la vintena d'editorials independents que s'han apuntat. El president d'Indilletres, Xavier Cortadelllas, explica que és important haver fet la fira perquè "el més fàcil és anar prohibint coses". "Les editorials s'aguanten venent llibres. Per a elles aquestes fires són molt importants", assenyala Cortadellas.

Summary: La Bisbal d'Empordà s'omple de cultura en la 3a edició de l'Indilletres, la primera fira de llibres post-confinament


Proposa que s'apliqui fins que no es recuperi el 75% de la demanda amb tota la flota operativa i que després es moduli ACN Barcelona.-L'associació de taxistes Fedetaxi, que agrupa 65.000 autònoms de tot l'Estat, ha reclamat al govern espanyol que les prestacions cessament d'activitat com a conseqüència de la pandèmia del coronavirus es mantinguin fins que hi hagi un 75% de la demanda amb el 100% de la flota totalment operativa, i que fins a la completa recuperació –del 75% al 100%- la quantitat de l'ajuda es pugui anar modulant fins a la seva supressió, tot i que "no abans del 2021". En un comunicat, l'associació recorda que en ciutats com Barcelona i Sevilla hi ha només un 30% i un 25% de la flota disponible, respectivament, mentre que a Madrid és de la meitat. A més, l'entitat assenyala que just abans de la crisi el mercat de la mobilitat urbana "ja es trobava saturat per una sobreoferta de taxis i per "l'entrada disruptiva i deslleial de milers de VTC". Fedetaxi proposa que del 75% al 100% de la recuperació de la demanda es vagi reduint la prestació que presta el govern per no desincentivar la tornada a la feina dels taxistes i que la modulació de la prestació "no hauria d'afectar la supressió de les cotitzacions RETA". En aquest sentit, demanen a l'executiu una reforma de la prestació condicionada a les xifres i informes que tant el Mitma com la DGT i les conselleries competents en el transport obtinguin sobre a mobilitat i els taxis, tal com han vingut fent en les darreres setmanes d'estat d'alarma. D'altra banda, els taxistes han traslladat una  bateria de deu mesures la govern per recuperar el sector del taxis després de reunir-se amb el ministre de Transports, José Luis Ábalos, com per exemple l'exempció de tributar IRPF i IVA fins el 2021 o un increment de les ajudes a la renovació de les flotes, en especial per als vehicles ECO i CERO.

Summary: Fedetaxi reclama mantenir la prestació per cessament d'activitat fins almenys el 2021


Sopa de Cabra ha iniciat aquest divendres a la nit la seva gira d'estiu a Lleida, en el marc de les Festes de Sant Anastasi, tal com van anunciar dijous passat en un concert sorpresa al Mercat de Cappont de la mateixa capital del Segrià. El públic ha pogut escoltar i corejar amb el grup èxits que ja formen part de l'imaginari col·lectiu com l''Empordà' (1989), una de les més aplaudides i que ha servit per tancar el repertori, juntament amb cançons del seu darrer disc 'Cercles' com 'Sense treva' (2015), una de les primeres a sonar. Aquesta és la primera vegada en 15 anys que la formació torna a sortir a la carretera en una gira curta que constarà de 10 concerts i que els portarà per festivals com Cap Roig, Sons del Món, Daurada Beach Club o el Festival Internacional de Cambrils i per ciutats com Vila-Real, Porreres o Manresa. El grup duu una pantalla de leds de 30 metres quadrats amb videoprojeccions realitzades expressament per a aquests nous concerts.  "Portem quinze anys preparant aquesta gira així que imagina quants dies fa que esperem aquest moment", explicava Gerard Quintana unes hores abans del concert. El vocalista de la banda ha destacat que des de l'any passat preparen aquest concepte d'espectacle amb audiovisual que estrenen a Lleida, "una assignatura que teníem pendent", ha reconegut, així que "venim a desfogar-nos amb el públic de Lleida", ha afegit.  D'altra banda, l'alra ànima dels Sopa, Josep Thió, ha reconegut que és molt complicat triar un repertori quan s'ha fet un disc nou, perquè "has de combinar cançons noves amb d'altres que la gent està esperant que toquis". "En els concerts a l'aire lliure primarà la festa i a les sales on el públic estigui assegut primaran més les cançons noves", ha afegit. Després d'aquest concert a Lleida, els Sopa de Cabra actuaran el 13 de maig a la Festa Major de Vila-Real; el 18 de juny al Camp de futbol de Llívia; el 15 de juliol al Festival Arts d'Estiu de Pineda de Mar; el 23 de juliol al Festival Sons del Món de Roses; el 31 de juliol a La Daurada Beach Club de Vilanova i la Geltrú; el 6 d'agost al Parc de n'Hereveta de Porreres (Mallorca); el 16 d'agost al Festival Cap Roig de Calella de Palafurgell; i clouran la gira d'estiu el 9 de setembre a l'Auditori Kursaal de Manresa.

Summary: Sopa de Cabra inicia la seva gira d'estiu a la Festa Major de Lleida amb noves cançons i grans èxits


Es reunirà setmanalment i comptarà amb dues unitats de suport de caràcter territorial i tècnic  ACN Madrid .-El govern espanyol i la Comunitat de Madrid han acordat la creació d'un 'espai de cooperació' per coordinar les actuacions contra la pandèmia. Aquest espai inclourà un 'Grup Covid-19', que es reunirà setmanalment i on participarà el ministre de Sanitat, Salvador Illa, la ministra de Política Territorial, Carolina Darias, el conseller de Sanitat de la comunitat, Enrique Ruiz Escudero i el vicepresident de la comunitat, Ignacio Aguado. Les propostes que en surtin serviran de "recomanacions" a les actuacions que "continuarà executant la comunitat, en exercici de les seves competències".  Aquest grup, a més, comptarà amb dues 'Unitats de Suport', que es reuniran dos cops per setmana i elevaran les seves propostes al grup.  Per una banda, la Unitat Territorial, que estarà formada pel conseller d'Habitatge de Madrid, l'alcalde de la ciutat, la secretària general de Coordinació Territorial i el President de la Federació Madrilenya de Municipis.  Per l'altra la Unitat Tècnica, que integraran el Conseller de Justícia i Interior de la comunitat, el de Transports, el delegat del govern espanyol a Madrid, la secretària General de Transports del govern espanyol, un representant de la UME, un de la policia espanyola, de la Guàrdia Civil, el director del SUMMA-112 i el del SAMUR.  En un comunicat conjunt, ambdues administracions asseguren que aquest espai de cooperació ha de donar una "resposta eficaç als greus problemes" que ha generat l'epidèmia "des de la unitat d'acció".

Summary: El govern espanyol i Madrid acorden la creació d'un "Grup Covid-19" per coordinar les actuacions contra la pandèmia


Unió de Pagesos (UP) estima importants davallades en la producció de fruita dolça, sobretot a la Ribera d'Ebre i al Baix Segrià. Segons el sindicat, en aquestes zones, a banda de mals quallats en préssec i nectarina causats per freds inusuals en floració manca de calor a finals de maig amb pujada sobtada de temperatures al juny, han provocat una disminució del calibre i sobremaduracions indesitjades.  A més a més, cal sumar-hi els danys causats pel cop de calor de la darrera setmana de juny. Tot plegat fa que UP estimi que per la suma de tots els factors les pèrdues de collita superin el 30%. Els danys han afectat tant a les varietats que s'estaven collint en aquell moment com en les que es començaven a collir les següents setmanes.  Segons UP, els efectes del cop de calor no només es detecten al camp sinó que apareixen també a l'hora de manipular la fruita ja que a les peces danyades pel cop de calor se'ls desprèn fàcilment la pell.  D'altra banda, el sindicat considera que l'afectació, només pel cop de calor en pera ercolina i llimonera ha suposat pèrdues superiors al 45% a nivell de parcel·la, al Baix Segre. Davant aquesta situació, el sindicat demana un seguiment curós de les diferents adversitats climàtiques patides i la seva afectació a la producció, tane en camp com en central, per part de les administracions competents. En cas de confirmar-se pèrdues de més del 30% de la mitjana a la Ribera d'Ebre, al Baix Segrià o en altres zones de Catalunya, el sindicat sol·licitarà que s'articulin mesures fiscals i financeres per a les explotacions més afectades i amb caràcter d'urgència.

Summary: UP alerta que la calor elevarà fins al 30% les pèrdues en préssec i nectarina a la Ribera d'Ebre i el Baix Segre


El president del Brasil Jair Bolsonaro ha donat positiu de coronavirus, segons ha confirmat ell mateix en una entrevista aquest dimarts. El líder brasiler d'extrema dreta ha destacat per menystenir la perillositat de la covid-19, malgrat que el Brasil és el segon país del món més afectat per la pandèmia després dels Estats Units amb més de 65.000 morts i més d'un milió i mig d'infectats. El president brasiler, de 65 anys, continuava assistint a actes públics sense portar la mascareta.

Summary: El president del Brasil Jair Bolsonaro, contagiat per coronavirus


Foment Comerç i Pimec Comerç han alertat aquest dimecres que un 70% de les empreses es poden veure abocades a un preconcurs o concurs de creditors si el govern espanyol no suspèn "immediatament" el pagament d'impostos i impulsa un accés "total i ràpid al crèdit". Això podria suposar el tancament de desenes de milers de comerços. En un comunicat conjunt, les dues patronals del sector comercial avisen que pateixen un "tancament gairebé absolut" i que calen eines per "impedir la mort d'aquest teixit productiu". El comerç, recorden, aporta el 13% de l'economia espanyola i el 17% d'afiliats a la seguretat social, xifra que arriba al 22% si es comptabilitzen els llocs de feina indirectes.  Segons Foment i Pimec, sense accés al crèdit de forma ràpida, més de 2,3 milions de persones a tota Espanya podrien acabar a l'atur, una xifra que a Catalunya se situaria en la pèrdua de 300.000 llocs de feina.   El sector reclama al sector públic que se suspengui el pagament d'impostos, especialment les liquidacions mensuals i trimestrals de l'IVA, IRPF, societats, cotitzacions a la seguretat social i quotes d'autònoms.  A més, avisen que si els comerços fan fallida en massa i es veuen obligats a tancar, hi haurà "impagaments definitius a proveïdors, una pèrdua d'ingressos públics via impostos i centenars de milers de persones a l'atur".  Així mateix, alerten del "perill de xoc a l'estat del benestar", ja que el comerç no només genera molts llocs de feina i aporta diners a les arques públiques, sinó que "contribueix de forma important a la vertebració urbana, la qualitat de vida en l'espai públic i el dinamisme urbà".  En concret, Foment Comerç i Pimec Comerç diuen que cal articular formes de concessió "automàtica o semiautomàtica" d'accés a la liquiditat, "minimitzant la pressió que l'allau de peticions posarà sobre les estructures de qualificació de risc dels bancs". De fet, preveuen que les entitats estiguin "desbordades a curt termini" i pateixin "retards en la gestió de peticions de liquiditat, via ICO, ICF" que posin "un greu perill" per ales empreses que no tenen cap tipus d'ingrés.

Summary: Les patronals del comerç avisen que el 70% de les empreses poden fer fallida sense suspensió d'impostos o més crèdit


La fins ara directora general de Creació, Acció Territorial i Biblioteques, Àngels Ponsa, ha pres possessió del càrrec com a nova consellera de Cultura en substitució de Mariàngela Vilallonga, en un acte encapçalat pel president de la Generalitat, Quim Torra, al Saló de Sant Jordi del Palau, on ha defensat que "la cultura és un servei essencial" i que és el quart pilar de l'estat del benestar. L'acte s'ha celebrat un cop finalitzada la reunió del Consell Executiu, que ha aprovat el cessament d'Àngels Ponsa com a directora general de Creació, Acció Territorial i Biblioteques del Departament de Cultura. Torra ha agraït la "generositat" tant de la consellera sortint com de Ponsa.

Summary: Àngels Ponsa pren possessió del càrrec com a consellera de Cultura en substitució de Mariàngela Vilallonga


Els equips d'emergències han començat a treballar a l'esllavissada del Castell de Mur, al Pallars Jussà, després que un equip de geòlegs hagi donat el vistiplau. El volum de l'esllavissada, d'unes 50.000 tones de material, evidencia la complicació en les tasques de rescat. Jordi Martínez, inspector del Cos de Bombers, ha explicat que s'ha acotat la zona on hi ha restes del vehicle, uns 40 metres quadrats, per començar a treballar. Les tasques seran bàsicament manuals i per moure grans blocs de pedres disposaran d'una màquina excavadora. Martínez ha dit que la prioritat és la recerca de les víctimes, el desenrunament i la seva extracció. Joan Palau, geòleg de l'Institut Cartogràfic i Geològic de Catalunya, ha destacat l'excepcionalitat de l'esllavissada i ha explicat que han baixat més de 20.000 metres cúbics de materials. Palau ha afegit que els equips d'emergències tindran en tot moment el suport tècnic dels geòlegs. Pel que fa a les probabilitats de trobar els cossos amb vida són ''altament improbables'', ha comentat. La magnitud de l'esllavissada fa pensar que les tasques de neteja seran llargues i complicades, motiu pel qual no es poden preveure quants dies es tardaran a localitzar els cossos de les víctimes, enterrats sota les roques. Palau ha explicat que s'ha fet un reconeixement del cingle i la massa despresa i s'ha comprovat que no hi ha noves cicatrius que amenacin de nous despreniments. És per aquest motiu que s'ha decidit poder començar a treballar manualment a la zona on s'han localitzat restes del vehicle. Palau ha dit que la pluja ha pogut ajudar a produir el despreniment però que segurament no és l'única causa donada la seva magnitud. Pel que fa a la carretera d'accés als nuclis de Moror o Sant Esteve de la Sarga, encara sembla complicat saber quan es podrà reobrir. Momentàniament, s'habilitarà una pista forestal per poder transitar els pocs veïns d'aquests nuclis i els serveis d'emergències. A Sant Esteve de la Sarga solament hi vivien els dos veïns que van ser sorpresos per l'esllavissada quan tornaven del mercat setmanal de Tremp. A Moror hi viu una família que, mentre l'esllavissada duri, haurà de portar el fill per aquesta pista forestal fins a Cellers per poder agafar el transport escolar en aquest punt. Pel que fa a les característiques de l'esllavissada, aquestes són "excepcionals" fins al punt que es va emportar l'església de l'Espluga de Mur, construïda a la Roca. En aquest indret  fa una cinquantena d'anys que ja hi va haver un despreniment i va ser aleshores quan els últims veïns van abandonar el poble.

Summary: Comencen els treballs per localitzar les dos persones atrapades a l'esllavissada del Castell de Mur